વિદેશી બુદ્ધિધનને અમેરિકામાં રહેવા માટે એચ-૧બી વિઝા અંગે ટ્રમ્પના વિચારો ઘણા ગૂંચવાડો પેદા કરે છે. તેની વેબસાઇટ કહે છે કે તે આવા વિઝાના વિરોધમાં છે. પણ, ટ્રમ્પ ભાષણોમાં કહે છે કે હું આ વિષયમાં મારી સ્થિતિમાં થોડી ફ્લેક્સિબિલિટી લાવી રહ્યો છું, કારણ કે દેશમાં પ્રતિભાવાન લોકોની જરૂર તો રહેશે જ. શક્ય છે કે ટ્રમ્પની આ ફ્લેક્સિબિલિટી પાછળ ભારતીય-અમેરિકી સમુદાયની વોટબેંક કામ કરતી હોય. પણ, તેની વિદેશનીતિના મુખ્ય સલાહકાર સેનેટર જેફ સેજિયંસ એચ-૧બી વિઝાના સખત વિરોધી છે. એટલે ભારતીય સોફ્ટવેર કંપનીઓની તકલીફ વધી શકે છે, કેમ કે એ જ એચ-૧બી વિઝા માટે સૌથી વધુ અરજી કરે છે. જોકે આ મુદ્દે સિખ અમેરિકન ફોર ટ્રમ્પ કેંપેન ચલાવનાર જસદીપ સિંહ કહે છે કે હું ખાતરી આપુ છું કે ટ્રમ્પ ભારત માટે અત્યાર સુધીના સૌથી સારા રાષ્ટ્રપતિ સાબિત થશે. અમેરિકામાં જે ઇન્ડિયન ટેલન્ટ છે તેમને ઘબરાવાની જરુર નથી. ટ્રમ્પ અને મોદી બંને રાષ્ટ્રવાદી છે અને ખુલ્લા દિલના છે, બંનેની કેમિસ્ટ્રી બહુ સારી રહેશે. જીત્યા પછી ટ્રમ્પે બહુ ઓછા નેતાઓ સાથે વિસ્તારથી વાત કરી છે. મોદી તેમાં શામેલ છે.